**ČESTO POSTAVLJANA PITANJA**

**1. Tko su organizatori gradskih i županijskih natjecanja?**

Inicijator svih razina natjecanja je Narodna knjižnica i čitaonica Vlado Gotovac Sisak i Komisija za knjižnične usluge za djecu i mladež pri Hrvatskom knjižničarskom društvu. Međutim na školskim, gradskim i županijskim razinama organizatori su natjecanja školske i narodne knjižnice u suradnji. Organizator državnog natjecanja napominje da na promidžbenim materijalima te u medijima organizatori školskih, gradskih i županijskih natjecanja navode svoje ustanove kao organizatore, ali u okviru državnog natjecanja koje organizira Narodna knjižnica i čitaonica Vlado Gotovac Sisak. U medijskim istupima važno je spomenuti inicijatore natjecanja.

**2. Odabire li mentor knjigu učeniku?**

Mentor (knjižničar/učitelj) NE ODABIRE knjigu. On/Ona pomaže učeniku/natjecatelju u odabiru knjige svojim savjetom jer često dobro poznaje učenika pa može preporučiti odgovarajuću knjigu, žanr ili tematiku prema osobnosti, temperamentu i čitalačkim sklonostima. Kako pojedini učenici sami znaju što žele čitati na natjecanju, dovoljno je da se posavjetuju i svoj odabir potvrde s mentorom.

**3. Odabire li mentor učenike za natjecanje?**

Da, mentor motivira učenike i u konačnici ih odabire te upućuje na natjecanje, osim ako se organizira školsko prednatjecanje. Vidi pod točkom 26.

**4. Dobivaju li mentori honorar za sudjelovanje na državnom natjecanju?**

Mentori djece pobjednika državnog natjecanja dobivaju prigodne nagrade u vidu knjiga, ali ne novčanu nagradu.

**5. Tko čini članove prosudbene komisije na gradskoj / općinskoj / županijskoj / državnoj razini?**

Članovi prosudbene komisije izabiru se iz redova uglednih kulturnih djelatnika (to mogu biti kazališni djelatnici, književnici, nastavnici, profesori, knjižničari ili drugi priznati djelatnici iz područja kulture, ali ne osoba koja je na neki način sudjelovala u pripremi djece za natjecanje kako bi se izbjegla pristranost). Sudjelovanje članova prosudbene komisije dobrovoljno je.

**6. Može li se škola sama uključiti u županijsko natjecanje ili je potrebna obavezna priprema na gradskoj razini (školsko pa županijsko natjecanje)?**

Ukoliko je više osnovnih škola iz pojedinog grada/općine zainteresirano za županijsko natjecanje, svakako treba provesti gradsko/općinsko natjecanje kako bi se odabrali najbolji za županijsko natjecanje. Ukoliko bi se svaka škola iz pojedinog grada/općine pojedinačno prijavljivala na županijsko natjecanje, to bi dovelo do prevelikoga broja sudionika u finalu, što znatno komplicira provedbu natjecanja. Savjetujemo da provjerite u svojoj gradskoj narodnoj knjižnici ima li zainteresiranih za gradsko natjecanje i zamolite ih da Vas obavijeste ako i kada će se organizirati gradsko natjecanje u čitanju naglas.

**7. Može li se škola sama uključiti u državno natjecanje ili je potrebna obavezna priprema na gradskoj/županijskoj razini (gradsko pa županijsko natjecanje)?**

Ukoliko je više osnovnih škola iz pojedine županije zainteresirano za finalno natjecanje na državnoj razini, svakako treba provesti natjecanje na gradskoj i županijskoj razini. Ukoliko bi se svaka škola iz pojedinih županija pojedinačno prijavljivala na državno natjecanje, to bi dovelo do prevelikog broja sudionika u finalu, što znatno komplicira provedbu natjecanja. Savjetujemo da provjerite u svojoj gradskoj narodnoj knjižnici ima li još zainteresiranih škola i zamolite ih da Vas obavijeste ako i kada će se organizirati gradsko natjecanje za više škola. Ako nema zainteresiranih, dvoje najboljih učenika (po jedan iz svake kategorije) upućuje se na županijsko natjecanje u čitanju naglas. Provjerite sa središnjom županijskom narodnom knjižnicom kada se održava županijsko natjecanje.

**8. Može li osnovna škola direktno prijaviti svoje pobjednike na finalno natjecanje?**

Jedino u slučaju da niti jedna druga škola iz pojedine županije nije zainteresirana za ovo natjecanje, pobjednici sa školske razine mogu se direktno prijaviti na državno natjecanje s dvoje (2) učenika (po jedan (1) iz svake kategorije). Prethodno treba provjeriti s drugim gradskim/općinskim knjižnicama te središnjom županijskom narodnom knjižnicom ima li još zainteresiranih škola za provedbu na županijskoj razini.

**9. Što ako moja gradska/općinska/županijska knjižnica ne organizira natjecanje?**

Ukoliko u Vašem gradu/općini/županiji narodna knjižnica ne organizira natjecanje, preporučujemo da organizirate natjecanje unutar Vaše škole kako biste izabrali dvoje (2) najboljih (po jedan (1) učenik iz svake kategorije). Prije toga svakako treba kontaktirati središnju županijsku knjižnicu i provjeriti ima li još zainteresiranih natjecatelja. Jedino ako nema drugih zainteresiranih natjecatelja u Vašoj županiji, mentor direktno prijavljuje učenike na državno natjecanje.

**10. Može li škola organizirati gradsko/općinsko/županijsko natjecanje ili to mora biti narodna knjižnica?**

Sudjelovanje na ovom natjecanju je dobrovoljno. Ukoliko ne postoji interes u narodnoj knjižnici za organizaciju natjecanja, a u školi postoji entuzijazam i uvjeti za provođenje natjecanja, ne postoji razlog da škola ne bude organizator. Važno je samo dobro provjeriti organizira li se natjecanje i drugdje, tako da na državnoj razini ne bude više od dvoje djece i dvoje mentora iz pojedine županije.

**11. Možemo li prijaviti više natjecatelja iz jednoga grada na županijsko natjecanje?**

Ne, nego po jednog (1) natjecatelja iz svake kategorije (ukupno dvoje (2) natjecatelja) odabranih na natjecanju u organizaciji lokalne narodne knjižnice.

**12. Možemo li prijaviti više natjecatelja iz jedne županije na državno natjecanje?**

Ne, nego po jednog (1) natjecatelja iz svake kategorije (ukupno dvoje (2) natjecatelja) odabranih na natjecanju u organizaciji središnje županijske narodne knjižnice.

**13. Tko prijavljuje natjecatelje na gradsko/općinsko natjecanje?**

Mentor (najčešće je to školski knjižničar ili učitelj/profesor hrvatskog jezika).

**14. Tko prijavljuje natjecatelje na županijsko/državno natjecanje?**

Knjižnica koja je organizirala gradsko/županijsko natjecanje u dogovoru s mentorom.

**15. Što ako u gradu/općini ima veći broj osnovnih škola i svi žele prijaviti više natjecatelja?**

Jedna je mogućnost zamoliti mentore da između svojih učenika u pojedinoj školi odaberu samo dvoje najboljih (po jedan natjecatelj u svakoj kategoriji) kako ukupan broj natjecatelja u Vašoj knjižnici ne bi bio prevelik. Ovo je preporuka, ali ako postoji želja i mogućnost organizirati natjecanje za više djece, dozvoljeno je organizaciju preuzeti prema vlastitom nahođenju. Postoji mogućnost školskog i gradskog prednatjecanja. Vidi točke 26. i 27.

**16. Datumi i vrijeme održavanja gradskih/općinskih/županijskih natjecanja**

Gradske/općinske/županijske knjižnice same odlučuju o datumu i vremenu održavanja natjecanja prema interesu i svojim mogućnostima. Važno je da se te razine natjecanja provedu najkasnije do kraja listopada.

**17. Gdje se nalaze prijavnice za gradsko/općinsko/županijsko natjecanje?**

Prijavnice su objavljene i mogu se preuzeti na poveznici <http://www.nkc-sisak.hr/natjecanje-u-citanju-naglas/>. Ispunjene prijavnice mentori natjecatelja dostavljaju u svoju lokalnu narodnu knjižnicu gdje se mogu detaljnije informirati o natjecanju.

**18. Gdje se nalazi i što treba priložiti online prijavnici za državno natjecanje?**

Prijavnica se nalazi na poveznici <http://www.nkc-sisak.hr/natjecanje-u-citanju-naglas/>. Nakon što popunite online prijavnicu potrebno je priložiti fotografiju natjecatelja kako bi prijava bila potpuna.

**19. Na koje se kontakte možemo javiti sa svojim upitima vezanim za natjecanje?**

E-mail: natjecanjeucitanju@gmail.com

Telefon: 044/521-985

Mobitel: 098/9821-306

**20. Prelazak natjecatelja u višu kategoriju**

Ukoliko je gradsko/općinsko/županijsko natjecanje već ranije ove godine održano, a pobjednici su s novom školskom godinom prešli iz 5. u 6. razred, tj. iz 8. razreda osnovne škole u 1. razred srednje škole, na državnom natjecanju nastupaju u kategoriji u kojoj su se natjecali i pobijedili.

**21. Što mogu biti nagrade na gradskom/općinskom/županijskom natjecanju?**

Prigodne nagrade mogu biti knjige, školski pribor, besplatne ulaznice za lokalno kino ili kazalište (ukoliko postoji mogućnost sponzorstva), besplatna jednokratna članarina u knjižnici. Nagrada je i tiskano priznanje za natjecatelje i zahvalnica za mentore koji se nalaze u prilozima, kao i javna pohvala u knjižnici i medijima.

**22. Tko može biti voditelj programa na gradskom/općinskom/županijskom natjecanju?**

Voditelj programa može biti knjižničar ili kulturni djelatnik iz lokalne sredine koji surađuje s knjižnicom i voljan je sudjelovati u programu.

**23. Mora li svaki nastup trajati punih 5 minuta?**

Na školskim, gradskim i županijskim razinama prosudbena komisija ima pravo prekinuti nastup prije isteka 5 minuta ukoliko na natjecanju bude sudjelovao velik broj djece i ukoliko prosudbena komisija smatra da može donijeti cjelovitu prosudbu pojedinog nastupa i prije isteka tog vremena. Međutim na državnom natjecanju nastupi se neće prekidati prije isteka dozvoljenih 5 minuta nakon čega će biti prekinuti zvučnim signalom.

**24. Predstavlja li natjecatelj na svim razinama natjecanja isto djelo?**

Da, jer upravo je to nastup s kojim je pobijedio/pobijedila na svakoj razini natjecanja.

**25. Tko financira troškove putovanja na županijska natjecanja i na državno natjecanje?**

S obzirom na ograničena financijska sredstva organizator državnog natjecanja nije u mogućnosti snositi troškove putovanja na lokalnim razinama. Savjetujemo da troškove putovanja unaprijed isplanirate. Sudjelovanje na natjecanju je dobrovoljno te organizator nema nadležnosti ikome naložiti na koji će se način financirati putovanja. Svaka sredina pitanje financiranja riješava prema svojim mogućnostima i na to organizator nema utjecaja. Negdje je to gradska knjižnica, negdje škola, negdje regionalno knjižničarsko društvo, negdje sponzori itd.

Organizator državnog natjecanja, Narodna knjižnica i čitaonica Vlado Gotovac Sisak, osigurava organizirani prijevoz autobusom od Zagreba do Siska i od Siska do Zagreba na 8. državno Natjecanje u čitanju naglas u studenome 2021. godine isključivo natjecateljima, njihovim mentorima i članovima prosudbenih komisija.

**26. Kako organizirati prednatjecanje na školskoj razini natjecanja?**

Ukoliko se prijavi velik broj djece preporuča se održavanje prednatjecanja po razredima ili kategorijama u školi kako bi se broj sudionika smanjio u prvom krugu odabira. Ako je potrebno mogu se održati polufinalna natjecanja kao drugi krug odabira jer tako na kraju ostaje manji broj djece natjecatelja u svakoj kategoriji za finale. Moguće je polufinalna i finalna natjecanja organizirati i u različite dane kako samo događanje ne bi bilo prenaporno i djeci i prosudbenoj komisiji. Treba voditi računa da je zbog trajanja, pažnje i koncentracije djece i prosudbene komisije broj djece u svakoj kategoriji natjecanja ne bude prevelik.

PRVI KRUG ODABIRA – PREDSTAVNICI RAZREDA:

Učiteljice unutar svojih razrednih odjela odaberu djecu koja će sudjelovati na školskom natjecanju. Ukoliko postoji želja i entuzijazam, može se organizirati i malo razredno natjecanje.

DRUGI KRUG ODABIRA – NAJBOLJI U GENERACIJI:

Odredite vrijeme prednatjecanja za 3. razrede (kako bi dobili 3 finalista trećih razreda). Odredite vrijeme prednatjecanja za 4. razrede (kako bi dobili 3 finalista četvrtih razreda). Odredite vrijeme prednatjecanja za 5. razrede (kako bi dobili 3 finalista petih razreda). Na taj način možete suziti broj natjecatelja u mlađoj kategoriji na 12 natjecatelja.

Odredite vrijeme prednatjecanja za 6. razrede (kako bi dobili 3 finalista šestih razreda). Odredite vrijeme prednatjecanja za 7. razrede (kako bi dobili 3 finalista sedmih razreda). Odredite vrijeme prednatjecanja za 8. razrede (kako bi dobili 3 finalista osmih razreda).

Na taj način možete suziti broj natjecatelja u starijoj kategoriji na 12 natjecatelja.

Prednatjecanja za pojedinu dob djeteta mogu se odvijati u školskoj knjižnici i to kroz više dana. Prosudbenu komisiju mogu činiti stručni djelatnici škole koji nisu sudjelovali u pripremi djece za natjecanje. (npr. učiteljice 4. razreda za natjecanje u kategoriji 3. razreda).

TREĆI KRUG ODABIRA – NAJBOLJI U KATEGORIJI:

Organizira se natjecanje za mlađu kategoriju natjecatelja (3., 4. i 5. razred). Odabire se troje najboljih od kojih 1. mjesto sudjeluje na gradskom natjecanju. Organizira se natjecanje za stariju kategoriju natjecatelja (6., 7. i 8. razred). Odabire se troje najboljih od kojih 1. mjesto sudjeluje na gradskom natjecanju. Ova razina natjecanja može se organizirati u predvorju škole ili u školskoj dvorani i biti prava mala školska svečanost čitanja.

Prosudbenu komisiju čini troje stručnih djelatnika škole (koji ni na koji način nisu sudjelovali u pripremi djece za natjecanje).

**27. Kako organizirati prednatjecanja na gradskoj razini natjecanja?**

Ukoliko se prijavi velik broj djece preporuča se održavanje prednatjecanja po razredima ili kategorijama u lokalnoj gradskoj knjižnici kako bi se broj sudionika smanjio u prvom krugu odabira. Ako je potrebno mogu se održati polufinalna natjecanja kao drugi krug odabira jer tako na kraju ostaje manji broj djece natjecatelja u svakoj kategoriji za finale. Moguće je polufinalna i finalna natjecanja organizirati i u različite dane kako samo događanje ne bi bilo prenaporno i djeci i prosudbenoj komisiji. Treba voditi računa da zbog trajanja, pažnje i koncentracije djece i prosudbene komisije broj djece u svakoj kategoriji natjecanja ne bi trebao biti prevelik.

PRVI KRUG ODABIRA:

Gradska knjižnica organizira natjecanje za pojedinu dob:

• Odredite vrijeme prednatjecanja za 3. razrede (kako bi dobili 3 finalista trećih razreda)

• Odredite vrijeme prednatjecanja za 4. razrede (kako bi dobili 3 finalista četvrtih razreda)

• Odredite vrijeme prednatjecanja za 5. razrede (kako bi dobili 3 finalista petih razreda) Na taj način možete suziti broj natjecatelja u mlađoj kategoriji na 12 natjecatelja.

• Odredite vrijeme prednatjecanja za 6. razrede (kako bi dobili 3 finalista šestih razreda)

• Odredite vrijeme prednatjecanja za 7. razrede (kako bi dobili 3 finalista sedmih razreda)

• Odredite vrijeme prednatjecanja za 8. razrede (kako bi dobili 3 finalista osmih razreda) Na taj način možete suziti broj natjecatelja u starijoj kategoriji na 12 natjecatelja.

Prednatjecanja za pojedinu dob djeteta mogu se odvijati u knjižnici i to kroz više dana, tjedno ili mjesečno! Prosudbenu komisiju mogu činiti stručni djelatnici knjižnice koji nisu sudjelovali u pripremi djece za natjecanje.

DRUGI KRUG ODABIRA:

• Organizira se natjecanje za mlađu kategoriju natjecatelja (3., 4. i 5. razred). Odabire se troje najboljih od kojih 1. mjesto sudjeluje na županijskom natjecanju.

• Organizira se natjecanje za stariju kategoriju natjecatelja (6., 7. i 8. razred). Odabire se troje najboljih od kojih 1. mjesto sudjeluje na županijskom natjecanju.

• Svečano finalno gradsko natjecanje može se organizirati u jedan ili dva dana.

Ukoliko je broj zainteresiranih natjecatelja veći ili manji od onog koji smo pretpostavili ovim pravilima, prilagodite natjecanje broju zainteresirane djece!

**28. Kako organizirati prednatjecanja u velikim gradovima?**

U velikom gradovima može se primijeniti isti princip kao i na školskim te gradskim prednatjecanjima.

PRVI KRUG ODABIRA – „KVARTOVSKO NATJECANJE“

Ogranak knjižnice u pojedinom dijelu grada okuplja škole koje pripadaju tom dijelu grada. Ovisno o broju škola, interesu, broju prijavljene djece mogu se (a i ne moraju) organizirati prednatjecanja u školskoj knjižnici ili ogranku knjižnice (vidi točke 26. i 27.).

DRUGI KRUG ODABIRA – GRADSKO NATJECANJE

Središnja gradska knjižnica organizira gradsko natjecanje na kojem sudjeluju predstavnici ogranaka gradske narodne knjižnica. Svaki ogranak knjižnice na gradsko natjecanje može poslati 2 predstavnika (pobjednik iz mlađe i pobjednik iz starije kategorije).

**29. Mogu li natjecatelji povesti svoje navijače na natjecanja?**

Da, to je poželjno, ali se mora poštovati pravilo o tišini za vrijeme natjecanja.

**30. Mogu li natjecatelji na državnom natjecanju imati dva mentora?**

Dva mentora mogu pripremati dijete, no proračunom je određeno plaćanje smještaja za jedno dijete i jednog mentora iz svake županije u svakoj kategoriji natjecanja. Drugi mentor sam plaća smještaj tijekom natjecanja.

**31.Tko odlučuje o pobjedniku državnog natjecanja?**

Četveročlana prosudbena komisija, koju čine po tri člana iz redova uglednih kulturnih djelatnika i prošlogodišnji pobjednik iz svake kategorije, odabire prva tri najbolja natjecatelja.

U odabiru pobjednika prema broju glasova publike moći će odlučivati svi koji će pratiti prijenos natjecanja uživo na Facebook stranici organizatora natjecanja <https://www.facebook.com/nkc.vladogotovac.sisak/> . Po završetku natjecanja svoj e-glas moći ćete dati na internetskoj stranici <https://www.nkc-sisak.hr/>